Rozhodnutie komisie
z 25. júla 1995,
ktorým sa mení a dopĺňa rozhodnutie 92/446/EHS z 27. júla 1992 o dotazníkoch týkajúcich sa smerníc v odvetví vody
(Text s významom pre EHP)
(95/337/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/464/EHS zo 4. mája 1976 o znečistení spôsobenom určitými nebezpečnými látkami vypúšťanými do vodného prostredia spoločenstva [1], zmenenú a doplnenú smernicou 91/962/EHS z 23. decembra 1991 o štandardizácii a racionalizácii správ o vykonávaní určitých smerníc týkajúcich sa životného prostredia [2] a najmä na jej článok 13 ods. 1 ako aj príslušné opatrenia iných smerníc uvedených v prílohe I smernice 91/692/EHS,
so zreteľom na smernicu Rady 75/440/EHS zo 16. júna 1975 týkajúcu sa požadovanej kvality povrchových vôd určených na odber pitnej vody v členských štátoch [3], naposledy zmenenú a doplnenú smernicou 91/692/EHS a najmä na jej článok 9a,
so zreteľom na smernicu Rady 80/778/EHS z 15. júla 1980 o kvalite vôd pre ľudskú spotrebu [4], naposledy zmenenú a doplnenú smernicou 91/692/EHS a najmä na jej článok 17a,
so zreteľom na smernicu Rady 76/160/EHS z 8. decembra 1975 o kvalite vody určenej na kúpanie [5], naposledy zmenenú a doplnenú smernicou 91/692/EHS a najmä na jej článok 13a,
keďže sa od členských štátov požaduje vypracovanie správy o vykonávaní niektorých smerníc spoločenstva na základe dotazníkov alebo osnov vypracovaných Komisiou; keďže v súlade s článkom 6 smernice 91/692/EHS sú tieto dotazníky alebo osnovy navrhnuté Komisiou v spolupráci s výborom, ktorý je zložený z predstaviteľov členských štátov a ktorému predsedajú predstavitelia Komisie;
keďže Komisia rozhodnutím 92/446/EHS [6] pripravila osnovy dotazníkov, na základe ktorých sa od členských štátov požaduje vypracovanie správ o vykonávaní smerníc spoločenstva pre sektor vôd;
keďže, berúc do úvahy ďalšie konzultácie s Komisiou, by tieto dotazníky mali obsahovať vysvetľujúce poznámky a dohodnuté zosúladené tabuľky s cieľom sprehľadnenia záväzkov členských štátov podávať správy a s cieľom zaistenia úplnosti, zhodnosti a porovnateľnosti poskytnutej informácie členských štátov pre Komisiu;
keďže rozhodnutie Komisie 92/446/EHS musí byť preto zmenené a doplnené bez toho, aby boli dotknuté uvedené požiadavky podávania správ;
keďže predpokladané opatrenia tohoto rozhodnutia neboli predmetom stanoviska výboru na základe článku 6 smernice 91/692/EHS v rámci lehoty stanovenej predsedom výboru,
PRIJALA TOTO ROZHODNUTIE:
Článok 1
Príloha rozhodnutia 92/446/EHS sa nahrádza prílohou tohto rozhodnutia.
Článok 2
Toto rozhodnutie je adresované členským štátom.
V Bruseli 25. júla 1995